D. Lipšic, podpredseda vlády a minister spravodlivosti SR: (2005-09-21):
Vážený pán predsedajúci, vážené pani poslankyne, vážení páni poslanci, predloženým vládnym návrhom novely tzv. infozákona sa navrhujú zmeny v troch oblastiach úpravy poskytovania informácií. Prvou oblasťou je rozšírenie okruhu informácií, ktoré sa zverejňujú, resp. sprístupňujú. Navrhujeme, aby sa zverejňovali informácie o prevode vlastníctva k majetku štátu, samosprávy a verejnoprávnych inštitúcií vrátane osobných údajov osôb, ktoré tento majetok nadobudli. Takisto návrh obsahuje zmenu, podľa ktorej by sa zverejňovali aj osobné údaje vrátane údajov o platových pomeroch verejných funkcionárov a niektorých štátnych zamestnancov, to znamená, aby v tomto prípade právo verejnosti na informácie malo prednosť pred ochranou osobných údajov, teda v tom prípade, keď ide o osoby platené z peňazí daňových poplatníkov. Myslím si, že ochrana osobných údajov zahŕňajúca aj tzv. finančnú identitu išla príliš, príliš ďaleko a znamená, že verejnosť nemá adekvátne množstvo informácií o tom, ako sa narába s jej prostriedkami, ktoré boli vybrané na daniach. Rozšírenie okruhu zverejňovaných informácií predstavuje tiež návrh na zverejňovanie doručených návrhov na začatie konania pred Ústavným súdom s výnimkou konania o ústavnej sťažnosti. Druhou oblasťou zmien je úprava ustanovení o obmedzení prístupu k informáciám a úprava lehôt na poskytnutie informácií. Návrh spresňuje platné ustanovenie § 11 ods. 1 písm. d) tak, aby bolo možné obmedziť prístup k informáciám o rozhodovacej činnosti súdu a orgánu činného v trestnom konaní s výnimkou rozhodnutia vo veci samej. Zároveň by sa doplnilo do § 11 ods. 1 nové písm. g) umožňujúce obmedziť prístup k informáciám o prebiehajúcich kontrolných konaniach, dozore a dohľade vykonávanom orgánom verejnej moci. Prístup k neukončeným správnym konaniam by v zmysle tohto návrhu zostal v tej zákonnej úprave, aká je dnes účinná. V rámci úpravy lehôt na poskytnutie informácie je zmena, aby boli tieto ustanovené na pracovné a nie na kalendárne dni a s tým, že by sa zo súčasných desiatich kalendárnych dní lehota zmenila na osem pracovných dní. Poslednou oblasťou zmien je zapracovanie priestupku na úseku poskytovania informácií do infozákona. Predmetné ustanovenie bolo prebraté z platného zákona o priestupkoch, ktorý v rámci novelizácie vypúšťa navrhované priestupky. Snáď najzásadnejšími zmenami sú rozšírenie sprístupňovania údajov o platoch verejných funkcionárov a niektorých štátnych úradníkov a tiež zákaz vyhlásiť rokovania samosprávnych zastupiteľstiev za neverejné, ak sa rokuje o použití verejných prostriedkov. Tieto zmeny, aj napriek tomu, že sú ústavne konformné a nie sú v konflikte ani s inými zákonmi, vyvolávajú najväčšiu polemiku. Nie je to však polemika právna, skôr polemika vecná. Môj názor je taký, že ak ide o osoby platené z verejných financií a zároveň osoby, ktoré majú dosah na riadenie a rozhodovanie v štáte, nemali by byť tieto údaje tajné. Mali by byť verejnosti prístupné, ak o to verejnosť požiada. To isté sa vzťahuje na rokovanie zastupiteľstiev na úrovni obcí, miest a samosprávnych krajov. Voliči v samospráve by podľa môjho názoru mali mať právo byť prítomní na rokovaní, kde sa rozhoduje o použití verejných financií, o odmenách a platoch v samospráve a mať informácie o tom, ako sa nakladá s verejnými financiami obcí či samosprávnych krajov. Vážené pani poslankyne, vážení páni poslanci, dovoľujem si vás požiadať o podporu návrhu novely infozákona a o jej posunutie do druhého čítania. Ďakujem, pán predsedajúci.